Biopolttoaineiden käyttöä pidetään hiilineutraalina, eli haitattomana toimintana hiilidioksidipäästöjen (CO2) suhteen. Tämä perustuu oletukseen, että metsänhakkuiden jälkeen kasvaa uusi metsikkö, joka sitoo hakkuista vapautuneen hiilen. Vapautuneen hiilen uudelleen sitominen edellyttäisi kuitenkin, että uusi metsä kasvaisi nopeasti. Aikaväli päästöjen ja uudelleen sitomisen välillä on kuitenkin useita kymmeniä vuosia. Lisäksi puunkäyttö energiantuotannossa pienentää metsän hiilivarastoa. Aiheesta on tehty useita tutkimuksia, joissa käytetään pääosin luonnontieteellisiä malleja, ilman taloustieteellistä näkökulmaa. Työn tavoitteena on tarkastella ja vertailla metsävarojen hiilineutraaliudesta tehtyjä tutkimuksia sekä luonnontieteellisestä- että taloustieteellisestä näkökulmasta. Menetelmänä on kirjallisuuskatsaus ja vertailu eri tiedesuuntien (ekologia, biologia, ekonomia) tavoista tutkia metsävarojen käyttöä ja sen hiilineutraaliutta. Aiheen kirjallisuus sisältää paljon monitieteisyyttä, eli samassa tutkimuksessa on voitu käyttää esim. sekä biologisia tekijöitä kuvaavia malleja, että taloustieteellisiä malleja. Pyrin tekemään jaon taloustiedettä sisältävien tutkimusten ja muiden tutkimusten osalta niiden olennaisimpien analyysien ja teoreettisen viitekehyksen mukaan. Tutkimuksissa oli laaja yksimielisyys siitä, ettei metsävarojen käyttöä voida pitää hiilineutraalina. Samoin yksimielistä oli, että metsänkasvu lisää hiilensidontaa ja näin ollen kiertoajan lisäys kasvattaa hiilivarastoa. Luonnontieteellisissä tutkimuksissa keskityttiin mm. hiilidioksidipäästöjen takaisinmaksuaikaan ja ilmaston lämpenemistä kuvaaviin tekijöihin. Taloustieteellisissä tutkimuksissa keskityttiin erilaisiin taloudellisen ohjauksen instrumentteihin, mm. veroon ja tukiaisiin. Taloustieteellisen näkökulman sisällyttäminen tutkimuksiin on välttämätöntä, koska niistä saadaan realistisemmat tulokset ja suuntaviivat politiikkaan. Ilman taloustieteellistä näkökulmaa on vaikeaa ottaa uskottavaa kantaa poliittisiin päätöksiin. Luonnontieteelliset tutkimukset ovat kuitenkin hyödyllisiä, vaikka niihin ei voi yksistään nojata poliittisia päätöksiä tehdessä. luonnontieteellisissä että taloustieteellisissä tutkimuksissa tietoa voidaan hyödyntää yli tieteenalojen. Onkin tärkeää osata soveltaa analyysin keinoja ja tietoa yli tieteenalojen, tukemaan oman tieteenalan tutkimusta.
hiilineutraalius, hiilensidonta, hiilidioksidipäästöt, gwp, vero, tukiainen
Networked Digital Library of Theses and Dissertations